《次韵叔父所居六首 其一》
宋代·苏过

旅寓仍艰岁，溪毛入馈盘。泥芹洗秋白，露菊撷朝寒。

未觉江湖远，空惊岁月阑。诸儿还自喜，颇亦试艰难。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。